รัฐบาลไทย-ข่าวทำเนียบรัฐบาล-แถลงข่าวความคืบหน้าการดำเนินงานของสำนักงานสลากกินแบ่งรัฐบาลในการแก้ไขปัญหาสลากเกินราคา
วันเสาร์ที่ 21 มกราคม 2566
21/01/2566
แถลงข่าวความคืบหน้าการดําเนินงานของสํานักงานสลากกินแบ่งรัฐบาลในการแก้ไขปัญหาสลากเกินราคา
สํานักงานสลากฯ ตั้งเป้าจําหน่ายสลากผ่านแอปฯ “เป๋าตัง” ปีนี้ 30 ล้านใบ พร้อมเปิดให้ตัวแทนรายย่อยสมัครใจขายสลากผ่านแอปฯ“เป๋าตัง” และเร่งตรวจสอบสลากที่พบจําหน่ายผ่านแพลตฟอร์มเอกชน เพื่อยกเลิกสัญญาและตัดสิทธิการลงทะเบียนซื้อจองต่อไป
สํานักงานสลากฯ ตั้งเป้าจําหน่ายสลากผ่านแอปฯ “เป๋าตัง” ปีนี้ 30 ล้านใบ พร้อมเปิดให้ตัวแทนรายย่อยสมัครใจขายสลากผ่านแอปฯ“เป๋าตัง” และเร่งตรวจสอบสลากที่พบจําหน่ายผ่านแพลตฟอร์มเอกชน เพื่อยกเลิกสัญญาและตัดสิทธิการลงทะเบียนซื้อจองต่อไป
วันนี้ (19 มกราคม 2566) เวลา 15.00 น. ที่สํานักงานสลากกินแบ่งรัฐบาล นายลวรณ แสงสนิท ประธานกรรมการสลากกินแบ่งรัฐบาล นายธนวรรธน์ พลวิชัย กรรมการและโฆษกคณะกรรมการสลาก พร้อมด้วย พันโท หนุน ศันสนาคม ผู้อํานวยการสํานักงานสลากกินแบ่งรัฐบาล ร่วมกันแถลงข่าวความคืบหน้าการดําเนินงานของสํานักงานสลากกินแบ่งรัฐบาลในการแก้ไขปัญหาสลากเกินราคา
นายลวรณ แสงสนิท ประธานกรรมการฯ กล่าวว่า จากการที่สํานักงานตํารวจแห่งชาติ ร่วมกับสํานักงานสลากกินแบ่งรัฐบาล พร้อมด้วย สํานักงานคุ้มครองผู้บริโภค (สคบ.) สํานักงานป้องกันและปราบปรามการฟอกเงิน (ป.ป.ง.) และกรมสรรพากร พร้อม จนท.ที่เกี่ยวข้อง เข้าตรวจค้น บริษัท ลอตเตอรี่ออนไลน์ จํากัด (กองสลากพลัส) เพื่อรวบรวมพยานหลักฐาน พิสูจน์ทราบการกระทําความผิดฯ และพบสลากงวดวันที่ 17 มกราคม 2566 ประมาณ 11 ล้านฉบับ ซึ่งเป็นสลากที่ยังไม่ถึงกําหนดออกรางวัล โดยไปรวบรวมจากตัวแทนจําหน่ายและผู้ซื้อ-จองฯ และนํามาเสนอขายผ่านแพลตฟอร์มดังกล่าวในราคาที่เกินกว่า 80 บาท นั้น ขณะนี้ สํานักงานสลากฯ กําลังตรวจสอบสลากดังกล่าว ซึ่งจะเห็นผลในงวดต่อไปแน่นอน พร้อมทั้งได้กําชับสํานักงานสลากฯ ให้ดําเนินการร้องทุกข์กล่าวโทษแพลตฟอร์มที่ขายสลากเกินราคาอย่างต่อเนื่อง และขอยืนยันว่าสํานักงานสลากฯ ไม่เคยให้สิทธิ์ในการจําหน่ายสลาก และไม่มีส่วนเกี่ยวข้องใดๆ ทั้งสิ้นกับทุกแพลตฟอร์มเอกชนที่จําหน่ายกว้านซื้อสลากนําไปจําหน่ายต่อ
ประธานกรรมการสลากกินแบ่งรัฐบาล กล่าวต่อไปอีกว่า ที่ผ่านมา สํานักงานสลากฯ ได้เร่งดําเนินมาตรการแก้ไขปัญหาสลากเกินราคาอย่างต่อเนื่อง โดยได้มีการจําหน่ายสลากดิจิทัลผ่านแอปฯ “เป๋าตัง” ตั้งแต่งวดวันที่ 16 มิถุนายน 2565 เป็นต้นมา จนถึงปัจจุบัน (งวด 1 กุมภาพันธ์ 2566) เป็นงวดที่ 16 มีสลากดิจิทัลประมาณ 17 ล้านฉบับ ซึ่ง สลากทุกใบเป็นของตัวแทนรายย่อยมากกว่า 30,000 ราย และทุกใบราคา 80 บาท การดําเนินการเป็นไปอย่างถูกต้องตามกฎหมายในทุกขั้นตอน มีการขออนุญาตประกอบธุรกิจตามพระราชบัญญัติขายตรงและตลาดแบบตรง พ.ศ. 2545 และการจําหน่ายสลากผ่านแอปฯ “เป๋าตัง” ได้มีการลงทะเบียนผู้ซื้อเพื่อป้องกันผู้มีอายุต่ํากว่า 20 ปี ไม่ให้ซื้อสลาก ซึ่งเป็นไปตามที่กฎหมายกําหนด ในปีนี้สํานักงานสลากฯ ตั้งเป้าจะเพิ่มสลากเข้าในระบบจําหน่ายผ่านแอปฯ “เป๋าตัง” ไม่น้อยกว่า 30 ล้านฉบับ และจะเพิ่มจํานวนจุดจําหน่ายสลาก 80 บาท ให้มากขึ้นจากที่มีอยู่กว่าหนึ่งพันจุดเพื่อให้ประชาชนเข้าถึงสลาก 80 บาทได้มากที่สุด
นายธนวรรธน์ พลวิชัย กรรมการและโฆษกคณะกรรมการสลาก กล่าวถึง ความนิยมในการซื้อสลากผ่านแอปฯ “เป๋าตัง” สะท้อนพฤติกรรมในการซื้อสลากของผู้ซื้อในปัจจุบัน ประกอบกับคณะกรรมการสลากกินแบ่งรัฐบาล มีนโยบาย เพิ่มปริมาณสลากดิจิทัลในแอปฯ “เป๋าตัง” ให้มากขึ้น เนื่องจากสามารถควบคุมราคาจําหน่ายไม่ให้เกิน 80 บาท อีกทั้งสามารถตรวจสอบอายุของผู้ซื้อ ทําให้ป้องกันการขายสลากให้ผู้ที่อายุต่ํากว่า 20 ปี มีการยืนยันสิทธิ์ความเป็นเจ้าของสลาก และการเลือกรับเงินรางวัลที่สะดวก ปลอดภัย ด้วยการโอนไปบัญชีของทุกธนาคารภายใน 2 ชั่วโมง
สําหรับสลากที่จะนํามาจําหน่ายผ่านแอปฯ “เป๋าตัง” นั้น สํานักงานสลากฯ จะนํามาจากสลาก L6 ซึ่งต้องรอความเห็นชอบจากคณะรัฐมนตรี ดังนั้น ในขณะนี้สลากส่วนหนึ่งจะมาจากสลากที่ถูกตัดสิทธิ์เนื่องจากทําผิดหลักเกณฑ์ในการรับสลากไปจําหน่ายของสํานักงานฯ และอีกส่วนหนึ่งจะมาจากความสมัครใจของตัวแทนจําหน่าย ซึ่งล่าสุดจากการที่สํานักงานสลากฯ ออกประกาศแจ้งการทํารายการซื้อ-จองล่วงหน้าฯ ให้ได้รับสลากรายละ 3 เล่มนั้น จะได้ดําเนินการจัดสรรสลากในแนวทางเดียวกันให้กับตัวแทนจําหน่ายที่ประสงค์จะรับสลากแบบใบไปจําหน่ายด้วยเช่นกัน โดยหลักการในเบื้องต้น ถ้าตัวแทนจําหน่ายเลือกที่จะสมัครใจนําสลากมาเข้ามาขายผ่านแอปฯ “เป๋าตัง” จะได้รับสลากรายละ 5 เล่ม ทั้งนี้ เพื่อให้ตัวแทนจําหน่ายเกิดการปรับตัวให้เข้ากับพฤติกรรมการซื้อขายสลาก ที่ได้รับการตอบรับจากผู้ซื้อผ่านระบบการจําหน่ายในปัจจุบัน ทั้งนี้ คณะกรรมการสลากฯ ได้มอบหมายให้คณะกรรมการบริหารจัดการสลาก ฯ รับไปพิจารณา ในส่วนของกรอบแนวทางปฏิบัติและระยะเวลาที่เหมาะสม เพื่อป้องกันผลกระทบที่จะเกิดขึ้นต่อไป
ในส่วนของการดําเนินการกับแพลตฟอร์มเอกชนต่างๆ ที่นําสลากไปจําหน่ายต่อในราคาเกินกว่าที่กฎหมายกําหนด นั้น พันโท หนุน ศันสนาคม ผู้อํานวยการสํานักงานสลากกินแบ่งรัฐบาล กล่าวว่า ตั้งแต่งวดวันที่ 16 มกราคม 2565 ถึงงวดวันที่ 16 ธันวาคม 2565 ได้มีการร้องทุกข์กล่าวโทษไปแล้ว 22 แพลตฟอร์ม ศาลมีคําสั่งให้ระงับการทําให้แพร่หลายหรือลบออกจากระบบคอมพิวเตอร์ จํานวน 12 แพลตฟอร์ม อยู่ระหว่างสืบพยานผู้คัดค้าน 1 แพลตฟอร์ม (กองสลากพลัส) และมีคําสั่งยกคําร้อง 2 แพลตฟอร์ม (มังกรฟ้าและหงส์ทอง.com) ส่วนที่เหลืออยู่ระหว่างการดําเนินการของพนักงานสอบสวน สําหรับการดําเนินการ หลังจาก กองบังคับการกองปราบปรามการกระทําความผิดเกี่ยวกับการคุ้มครองผู้บริโภค และหน่วยงานที่เกี่ยวข้องได้ร่วมทําการตรวจค้น บริษัท ลอตเตอรี่ออนไลน์ จํากัด (กองสลากพลัส) เมื่อวันที่ 16 มกราคม 2566 ซึ่งพบสลากกินแบ่งรัฐบาล งวดวันที่ 17 มกราคม 2566 ในระบบจํานวน 10,227,715 ฉบับ นั้น สํานักงานสลากฯ จะเร่งดําเนินการตรวจสอบ เพื่อดําเนินการยกเลิกสัญญา หรือสิทธิการเป็นผู้ซื้อจอง-ล่วงหน้าฯ ต่อไป เนื่องจากเป็นการกระทําที่ไม่เป็นไปตามสัญญาและหลักเกณฑ์ในการรับสลากไปจําหน่าย ซึ่งระบุไว้อย่างชัดเจนว่า ต้องขายสลากด้วยตนเอง และไม่ขายสลากเกินราคาที่กําหนดไว้ในสลาก รวมถึงไม่นําสลากของตนไปขายให้แก่ผู้อื่นเพื่อนําไปรวมชุด หรือแลกเปลี่ยนสลากกับผู้อื่น หากทําผิดสัญญาสํานักงานสลากฯ มีสิทธิบอกเลิกสัญญา หรือยกเลิกสิทธิการเป็นผู้ลงทะเบียนซื้อ-จองล่วงหน้าได้ทันที รวมถึงสลากในส่วนของสมาคม/องค์กร สํานักงานสลากฯ จะยกเลิกสิทธิในการรับสลากไปจําหน่ายของสมาชิกในสมาคม/องค์กรนั้นๆ ทันทีเช่นกัน ทั้งนี้ การตัดสิทธิเป็นผลที่จะต้องดําเนินการเมื่อพบความผิดตามมา เพราะหากไม่ดําเนินการจะถือเป็นการละเว้นการปฏิบัติหน้าที่ได้